Vroue vas oor olifanttandeArgieffoto (Foto: designerpoint, Pixabay) Twee vroue, onderskeidelik 28 en 35 jaar oud, is Vrydag in Limpopo in hegtenis geneem in verband met die besit van twee olifanttande. Die inhegtenisnemings volg ná ŉ wenk deur lede van die gemeenskap oor die verdagtes wat na bewering olifanttande in ŉ gebied buite Louis Trichardt verkoop, het kol. Moatshe Ngoepe, woordvoerder van die polisie, gesê. “ŉ Spesiale taakspan is geaktiveer en ŉ ondersoek het gelei tot die inhegtenisneming van die twee vroue. Die olifanttande is in ŉ swart sportsak versteek.” Hulle sal binnekort in die landdroshof in Louis Trichardt verskyn. Die polisie se ondersoek duur voort.